recursal/SuperWikiNEXT-32B huggingface dataset:
Sisufos se straf, deur Franz von Stuck (1920).
**Sisufos** (Grieks: Σίσυφος), ook **Sisuphos**, was in die Griekse mitologie ’n koning wie se straf in Tartaros was om ’n groot rots tot in ewigheid teen ’n heuwel uit te stoot.

Skelmstreke
-----------

Sisufos was die seun van koning Aiolos van Thessalië en Enarete, en die stigter en eerste koning van Korinthe. Hy het navigasie en handel bevorder, maar was gierig en skelm. Hy het dit geniet om reisigers en besoekers dood te maak omdat dit hom toegelaat het om ander te oorheers.

Sedert Homeros word Sisufos uitgebeeld as die skelmste van alle mense. Hy het sy niggie verlei, sy broer se troon afgeneem en Zeus se geheime verklap. Hy het onder andere vir die riviergod Asopus vertel waar sy dogter, Aigina, is nadat Zeus haar ontvoer het.

Zeus het Tanatos (die verpersoonliking van die Dood) toe opdrag gegee om Sisufos in kettings na Tartaros te neem. Sisufos het Tanatos skelm gevra om die kettings uit te toets om te kyk hoe hulle werk. Toe het hy Tanatos vasgebind en hom gedreig. Dit het ’n groot bohaai veroorsaak en niemand kon doodgaan nie totdat Ares tussenbeide getree en die Dood bevry het. (Hy was kwaad omdat sy oorloë nie meer pret was nie, want geen van sy teenstanders kon doodgaan nie.) Daarna is Sisufos na Tartaros gestuur.

Voordat hy gesterf het, het hy egter sy vrou gevra om sy liggaam ná sy dood in die middel van ’n openbare plein te gooi in ’n poging om sy vrou se liefde vir hom te toets. Ontsteld omdat sy vrou hom gehoorsaam het, het Sisufos die koningin van die onderwêreld, Persefone, oorreed om hom toe te laat om terug te gaan en sy vrou te gaan uitskel omdat sy nie sy liggaam begrawe het soos ’n liefdevolle vrou sou doen nie. Toe hy eers in Korinthe was, het hy geweier om terug te gaan na die onderwêreld. Hermes moes hom eindelik terugsleep daarheen.

### Sisufos se straf

As straf vir sy skelmstreke is Sisufos gedwing om ’n groot rots teen ’n steil heuwel uit te stoot, maar net voor hy die spits bereik, het die rots weer teruggerol en dan moes hy van voor af begin.
Die **Siriese** of **Isauriese Dinastie** is ’n familie wat van 711 tot 802 oor die Bisantynse Ryk regeer het. Die Isauriese keisers het die ryk suksesvol teen die Moslemse kalifaat verdedig, maar het minder sukses in Europa behaal, waar hulle nederlae gely het teen die Bulgare en die Eksargaat van Ravenna, en invloed verloor het in Italië. 

Die eerste keiser van die Siriese Dinastie was Leo III die Isauriër. Hy was ’n generaal wat ’n rebellie gelei en in 717 die troon oorgeneem het. Hy het ’n einde gebring aan die 20 jaar van anargie, die ryk suksesvol teen die invallende Omajjadiese Kalifaat verdedig en die administrasie, wat ná 20 jaar van anargie in ’n chaos was, reggeruk. 

Leo is in Junie 741 aan watersug dood en is opgevolg deur sy seun, Konstantyn V. Hy is op 14 September 775 dood en is opgevolg deur sy seun, Leo IV die Kasaar. 

Op 24 April 776 het Leo sy seun, Konstantyn VI, as medekeiser gekroon. Dit het gelei tot ’n opstand deur sy vyf halfbroers, wat die troon vir hulself wou hê. Die opstand is egter gou onderdruk. Toe Leo op 8 September 780 dood is, het Konstantyn VI hom opgevolg toe hy nege jaar oud was. Omdat hy minderjarig was, het hy saam met sy ma, Irene, regeer.

Toe Konstantyn 16 word, het sy ma steeds die mag oor hom behou. Nadat ’n opstand teen haar in die lente van 790 onderdruk is, het sy probeer om amptelike erkenning as keiserin te kry. Dit het geboemerang en Konstantyn het in 790 met militêre steun aan die bewind gekom. 

Op 19 April 797 is Konstantyn deur ondersteuners van sy ma gevange geneem en sy oë is uitgesteek, en Irene is as eerste heersende keiserin gekroon. Sy het vyf jaar lank regeer, van 797 tot 802. 

In 802 het die parisiërs teen haar saamgesweer en Nikephoros I, die minister van finansies, op die troon geplaas. Irene is na Lesbos verban, waar sy die volgende jaar dood is, en so het die Siriese Dinastie tot ’n einde gekom.
Die Sirin, skildery van 1710.
**Sirin** (Russies: Си́рин) is ’n figuur in die Russiese mitologie met die lyf van ’n voël (gewoonlik ’n uil) en die gesig en bors van ’n vrou. Volgens legende het die Sirins "in Indiese lande" naby die paradys gewoon of rondom die Eufraatrivier.

Oorsprong
---------

Die legende van die Sirins het Kiëf-Roes moontlik in die 8ste – 9de eeu bereik deur Persiese handelaars. In die stede Tsjersonesos en Kiëf is hulle dikwels gevind op potte, goue hangertjies en in boeke.

Hierdie halfvroue is regstreeks geskoei op die sirenes van die Griekse mitologie.

Negatiewe simbool
-----------------

Sirins word gewoonlik uitgebeeld met ’n kroon of stralekrans. Hulle het pragtige liedere vir die heiliges gesing waarin hulle van toekomstige vreugdes vertel het. Vir gewone mense was die voëls egter gevaarlik. Mans wat hulle hoor sing het, sou alles op aarde vergeet, hulle volg en uiteindelik sterf. Mense sou hulleself probeer red van die Sirins deur kanonne af te vuur, klokke te lui of ander harde geluide te maak om die voëls te verjaag.

Positiewe simbool
-----------------

Later (van die 17de tot 18de eeu) het die beeld van die Sirins verander en het hulle wêredharmonie begin simboliseer. Mense in dié tyd het geglo net waarlik gelukkige mense kon die Sirins hoor, terwyl bitter min hulle kon sien aangesien hulle so vinnig en moeilik was om in die hande te kry soos menslike geluk.

Hulle het ewige vreugde en hemelse geluk gesimboliseer.

Soms word Sirins beskou as ’n metafoor vir God se woord wat die siel van ’n mens binnegaan of selfs as ’n metafoor vir ketters wat swakkelinge probeer verlei. Hulle word ook soms beskou as die eweknieë van die Poolse feetjies Wili.

Galery
------

* Iwan Bilibin se Sirin.Iwan Bilibin se *Sirin*.
* Sirin in Russiese volkskuns (19de eeu).Sirin in Russiese volkskuns (19de eeu).
* Sirin in Russiese volkskuns (19de eeu).Sirin in Russiese volkskuns (19de eeu).
* Wiktor Wasnetsof: Die Sirin (links) en Alkonost – Voëls van Vreugde en Verdriet (1896).Wiktor Wasnetsof: Die Sirin (links) en Alkonost – *Voëls van Vreugde en Verdriet* (1896).

Sien ook
--------

|  |  |
| --- | --- |
|  | Wikimedia Commons bevat media in verband met ***Sirin***. |

* Alkonost
* Gamajoen
Portret van sir George Grey as Goewerneur van die Kaapkolonie
Die **Kennaway Girls** was 'n immigrasieskema tydens die Kaapse grensoorloë om die blanke bevolking van Brits-Kaffraria te versterk.

Vroeg in 1857 het sir George Grey 'n duisend lede van die gedemobiliseerde lede van die Duitse Legioen op die Kaapse Oosgrens gevestig. Die groot getal ongetroudes onder hulle was 'n bron van kommer vir die owerheid. 'n Groep van 153 Ierse weesmeisies is gewerf en met die skip *Lady Kennaway* na Oos-Londen gestuur. Daar en op King William's Town, Grahamstad, Peddie en Alice het die meeste werk gevind. Almal het nie met Duitse soldate getrou nie en almal het ook nie werk gevind nie. In die oë van die owerheid was hierdie immigrasiepoging minder geslaagd. Daarom het Grey die volgende jaar nog 'n 1 600 Duitsers in Brits-Kaffraria gevestig.

Om 'n afstammeling van 'n Kennaway Girl te wees is in sekere kringe as 'n statussimbool beskou. Die Lady Kennaway Hotel in Oos-Londen herdenk hierdie groep meisies.

Nadat al die passasiers ontskeep is en die skip die hawe weer verlaat het, het die seilskip op 25 November 1857 in 'n kwaai suidoosterstorm in die mond van die Buffelsrivier (Oos-Kaap) vergaan.

Bibliografie
------------

* Turner, Malcolm: Shipwrecks and salvage in South Africa – 1505 to the present. Kaapstad: Struik, 1998. ISBN 0-86977-387-9
* 
* 
* www.cliohres.net
* www.eastlondon.labyrinth.com
* www.wrecksite.eu
**Ekologiese piramides** is voorstellings van voedselkettings in 'n ekostelsel wat dikwels deur ekoloë saamgestel word. In só 'n piramide vorm die produseerders die basis, terwyl kleiner wordende opeenvolgende trofiese vlakle hoër op tot by die bopunt van die piramide gerangskik word. Die produseerders is dus die meeste, die primêre verbruikers minder, die sekondêre verbruikers nog minder, en so voorts. Daar word tussen drie tipes ekologiese piramides onderskei, naamlik die getalpiramide, die biomassapiramide, en die energiepiramide.

Getalpiramide
-------------

Die getalpiramide dui die werklike getal individue op elke trofiese vlak aan, byvoorbeeld daar is gewoonlik baie meer produseerders (plante) as herbivore (primêre verbruikers) en meer herbivore as predatore, en so voorts. In die natuur kom daar egter baie variasies van die getalpiramide voor. By hierdie soort piramide word ook nie die grootte van die individu in ag geneem nie. So kan die produseerders mikroskopiese diatome (fitoplankton) of groot geelhoutbome wees.

Biomassapiramide
----------------

Die biomassapiramide dui die totale massa van die organismes op elke trofiese vlak van die piramide aan. Ook die kwantitatiewe verwantskappe of die produksie ("oes") van 'n bepaalde gebied word duidelik aangetoon, byvoorbeeld die totale massa van die predatore op een trofiese vlak is gewoonlik minder as dié van die herbivore op die vorige vlak. In hierdie piramide word daar weer geen aandag gegee aan getalle nie, terwyl die grootte van die organisme oorbeklemtoon word.

Energiepiramide
---------------

Die energiepiramide dui die hoeveelheid energie op elke trofiese vlak van die piramide aan. Die verlies van energie tydens die oordrag van die een vlak na 'n ander kan nie voorkom word nie. Die produseerders in 'n gemeenskap beskik dus oor meer energie as die primêre verbruikers van die volgende trofiese vlak, terwyl die herbivore oor meer energie as die karnivore van die volgende vlak beskik. Hierdie verlies van beskikbare energie van die een vlak na 'n ander bring dus vanself die perfekte piramidevorm na vore. Van die drie piramides gee die energiepiramide dus die duidelikste geheelbeeld van die onderlinge verwantskappe in 'n bepaalde gemeenskap.
Die **Baphuon** (Khmer: ប្រាសាទបាពួន) is ’n tempel uit die Khmer-ryk in Angkor, Kambodja. Dit is in Angkor Thom, noordwes van die Bayon, geleë. Die tempel is in die middel 11de eeu gebou en is ’n tempelberg met drie vlakke:103 wat as ’n staatstempel vir koning Udayadityavarman II gebou is.:103 Dit is aan die Hindoegod Shiva gewy.

Beskrywing
----------

’n Illustrasie van hoe die tempel in die 11de eeu kon gelyk het, deur Lucien Fournereau (1889).
Die tempel is die argetipe van die Baphuon-styl, met ingewikkelde sneewerk wat elke beskikbare oppervlak bedek. Dit lê aan die koninklike paleis, is 120 x 100 m by sy basis en is sonder sy toring 34 m hoog (moontlik omtrent 50 m saam met die toring). 

In die laat 15de eeu is Baphuon in ’n Boeddhistetempel verander. ’n Standbeeld van 9 m hoog en 70 m lank van Boeddha is op die tweede vlak aan die westekant gebou – dit het moontlik vereis dat die toring van 8 m afgebreek moes word, en dit verduidelik die afwesigheid van die toring. Die tempel is gebou op grond wat met sand opgevul is en weens die enorme grootte daarvan was die terrein deur sy hele geskiedenis onstabiel. Groot dele het waarskynlik reeds inmekaargestort teen die tyd dat die Boeddha bygevoeg is.

Teen die 20ste eeu was ’n groot deel van die tempel ruïnes en ’n enorme restourasiepoging is aangewend. ’n Projek om die tempel uitmekaar te haal en die kern te versterk, is laat vaar toe ’n burgeroorlog in 1970 uitbreek. Sowat 300 000 versigtig genommerde en geëtiketteerde blokke was om die tempel versprei, maar die planne wat die stukke geïdentifiseer het, het verlore gegaan in die daaropvolgende dekade van konflik en die Khmer Rouge. 

’n Tweede restourasieprojek is in 1996 begin onder toesig van die argitek Pascal Royère van die École française d'Extrême-Orient. Dit het die span 16 jaar geneem om die "grootste 3D-legkaart in die wêreld" te voltooi. In April 2011, ná 51 jaar se werk, is die tempel amptelik heropen. Dit is op 3 Julie dié jaar ingewy.

Galery
------

* 
* 
* 
* 
* 
* 
* 
*
*Melencolia I* (Albrecht Dürer, omstreeks 1514).
**Depressie** is ’n lae gemoedstoestand en afkeer van aktiwiteit wat ’n mens se gedagtes, gedrag gevoelens en welsyn kan aantas. Depressiewe mense kan hartseer, angstig, hopeloos, bekommerd, hulpeloos, waardeloos, skuldig, geïrriteerd of rusteloos voel. Hulle kan belangstelling verloor in bedrywighede wat hulle voorheen geniet het, hul aptyt verloor, hulle ooreet of selfdood oorweeg. Slapeloosheid, te veel slaap, moegheid, min energie, pyne en verteringsprobleme kan ook voorkom.

Depressie is nie altyd ’n geestesteuring nie; dit is soms ’n normale reaksie op sekere gebeure of ’n mediese toestand wees, of ’n newe-effek van dwelmmiddels of mediese behandeling. Dit word egter ook verbind aan geestesteurings soos kliniese depressie.

Depressie-meting
----------------

Metings van depressie as 'n emosionele versteuring sluit in, maar is nie beperk nie tot: Beck Depression Inventory-11 en die 9-item depressieskaal in die Pasiëntgesondheidsvraelys, die "Patient Health Questionnaire’ (PHQ-9). Albei hierdie skale is sielkundige toetse wat persoonlike vrae aan die deelnemer vra, en word meestal gebruik om die erns van depressie te meet. Die Beck Depression Inventory (BDI) is 'n selfverslagskaal wat 'n terapeut help om die patrone van depressiesimptome te identifiseer en herstel te monitor. Die terugvoer op hierdie skaal kan in terapie bespreek word om behandeling vir die mees ontstellende simptome van depressie te bepaal. Hierdie skale is in verskeie studies gebruik om ook te bepaal wie gesonde individue is wat nie aan depressie as 'n geestesversteuring ly nie, maar as 'n "af en toe"-gemoedsversteuring. In terme van die skaal word deelnemers wat onderskeidelik tussen 0–13 en 0–4 behaal het, as gesonde individue beskou.

Nog 'n maatstaf van depressiewe gemoed is die IWP "Multi-affect Indicator". Dit is ’n sielkundige toets wat verskeie emosies, soos entoesiasme en depressie, aandui en vra na die graad van die emosies wat die deelnemers die afgelope week gevoel het.
’n **Kenmerk-alfabet** is ’n skryfstelsel waarin simbole nie foneme voorstel nie, maar spraakklanke of onderskeidende kenmerke van foneme. So is ’n bry-/r/ en gewone /r/ variante/kenmerke van dieselfde foneem en in ’n kenmerk-alfabet sal daar aparte letters vir hulle wees omdat hulle verskillend uitgespreek word. Die term "kenmerk-alfabet" is deur die taalkundige Geoffrey Sampson voorgestel om die Hangoel-stelsel (vir Koreaans) en Pitman-snelskrif te beskryf.

Ander alfabette kan ook beperkte kenmerk-elemente hê. Baie tale wat die Latynse alfabet gebruik, maak gebruik van bykomende letters met leestekens wat soms as aparte letters beskou word. Die Poolse alfabet dui byvoorbeeld ’n palatale uitspraak van sekere konsonante met ’n akuut aan. Die Turkse alfabet gebruik ’n kol of twee bo ’n klinker om aan te dui dit is ’n voorklinker. Die Internasionale Fonetiese Alfabet (IFA) het ook kenmerk-elemente, byvoorbeeld die hakies en stertjies wat kenmerkend is van implosiewe, ɓ ɗ ʄ ɠ ʛ, en retroflekse konsonante, ʈ ɖ ʂ ʐ ɳ ɻ ɽ ɭ.

Bronne
------

* Sampson, Geoffrey (1990). *Writing Systems*. Stanford University Press. ISBN 978-0-8047-1756-4.
* Martin, Joe (2000). *A Linguistic Comparison: Two Notation Systems for Signed Languages*. B.A. Thesis. Western Washington University.

* Hierdie artikel is vertaal uit die Engelse Wikipedia
Baray Srah Srang in Angkor, Kambodja.
’n **Baray** is ’n soort reservoir wat ’n algemene element in die argitektuur van die Khmer-ryk van Suidoos-Asië was. Die grootstes hiervan is die Oos- en Wes-Baray in die Angkor-gebied. Albei is reghoekig, loop van oos na wes en is sowat 71⁄2 x 2 km groot. Historici verskil oor die betekenis en funksie van die barays. Sommige meen dit het bloot ’n spirituele doel gehad en het die See van die Skepping in Hindoeïsme verteenwoordig, terwyl ander glo dit was vir die besproeiing van landerye. Dit kon ook ’n kombinasie hiervan gewees het, of dalk het dit ’n ander doel gedien. 

Die bou van barays kon gespruit het uit die bou van groot reservoirs in Oos-Indië.

Wes-Baray
---------

’n Strand aan die Wes-Baray.
Die Wes-Baray (Khmer: បារាយណ៍ខាងលិច) of Baray Teuk Thla (Helderwater-Baray, បារាយណ៍ទឹកថ្លា) is net wes van die stad Angkor Thom geleë en is op sowat 7,8 x 2,1 km die grootste Baray in Angkor en een van die grootste handgeboude reservoirs in die wêreld. Dit bevat tans 53 miljoen m3 water. Die water word gehou binne hoë dyke, met die Wes-Mebon-tempel in die middel op ’n kunsmatige eiland.

Bouwerk aan die baray het waarskynlik in die 11de eeu begin tydens die bewind van koning Suryavarman I:95:371 en is later onder koning Udayadityavarman II voltooi.

Dit lyk of ’n paar plekke by die konstruksie aansluit en of die oostelike dyk grootliks ’n vroeëre deel van ’n muur was wat die hoofstad van koning Yasovarman omsluit het. Op ander plekke is vroeë nedersettings oorstroom. Die water van die suidelike dyk bedek byvoorbeeld gedeeltelik ’n piramide. En die westelike bodem lyk of dit voorheen bewoon was – argeoloë het dele van mure, trappe en potskerwe daar ontdek. ’n Stele met ’n inskripsie uit die jaar 713 is verdere bewys daarvan: Dit beskryf ryslande wat aan ’n koningin Jayadevi opgedra is.

Vandag word die water gebruik vir die besproeiing van landerye in die suide. Daar is heeljaar water in die westelike deel, terwyl water in die reënseisoen oorspoel na die oostelike deel. Dit is tans ’n gewilde plek vir swem en bootvaarte.

Oos-Baray
---------

Die Oos-Baray (បារាយណ៍ខាងកើត) of Yashodharatataka lê oos van Angkor Thom en is vandag droog. Dit is in die jaar 900 gebou tydens die bewind van koning Yasovarman.:113,116 Dit is die tweede grootste baray in Angkor en is gevoed deur water van die Siem Reap-rivier. Dit is sowat 7,5 x 1,8 km groot en kon 50 miljoen m3 water hou. Klippe met inskripsies oor die bou van die baray is op al vier hoeke gevind.:65

Boere plant deesdae gewasse op die droë bodem. Die buitelyne kan egter steeds op satellietfoto's gesien word. In die middel van die baray is die Oos-Mebon-tempel, wat op ’n kunsmatige eiland gebou is toe die baray nog water bevat het.

Ekstra bronne
-------------

* Rooney, Dawn. *Angkor*. 4de uitg. Airphoto International Ltd. 2002.
* Laur, Jean. *Angkor: An Illustrated Guide to the Monuments.* Flammarion 2002
* Hierdie artikel is vertaal uit die Engelse Wikipedia
Dame **Barbara Cartland** (1901–2000) was ’n Britse skryfster van 'n magdom romantiese verhale in 'n taamlik oudmodiese styl. Sy was een van die mees produktiewe en kommersieel suksesvolle skrywers van die twintigste eeu. Cartland was bekend vir haar liefde vir pienk klere, baie grimering en gesonde kos.

Lewensloop
----------

Mary Barbara Hamilton Cartland is op 9 Julie 1901 in Edgbaston, Birmingham gebore. Sy was die enigste dogter en oudste kind van 'n Britse leëroffisier, majoor Bertram (Bertie) Cartland en sy vrou Mary (Polly) Hamilton-Scobell. Die familie is op die proef gestel toe haar oupa, James Cartland, ná 'n bankrotskap selfmoord gepleeg het.

Haar pa sneuwel in 1918 tydens die Eerste Wêreldoorlog in Vlaandere. Haar ma begin 'n klerebedryf in Londen om haar en haar boeties, Ronald (1907) en Anthony (1913), groot te kry. Beide haar broers is tydens die Tweede Wêreldoorlog by Duinkerken, een dag na mekaar, op 29 en 30 Mei 1940, oorlede.

Barbara Cartland in 1925.
Haar eerste roman, *Jigsaw*, is in 1923 uitgegee. Van 1927 tot 1932 was sy met Alexander George McCorquodale, 'n voormalige leëroffisier, getroud. Hy was die erfgenaam van 'n drukkery wat in 1964 (lank na hul egskeiding) oorlede is. Hul dogter Raine (1929), gravin Spencer, word in 1947 "Debutant van die Jaar" en in 1976 die stiefmoeder van Diana, Prinses van Wallis. Raine was daarnaas die ma van die Euro-parlementariër, William Legge (1949) gewees.

In 1936, na haar egskeiding, waartydens beide mekaar van ontrou beskuldig het, trou Cartland met 'n neef van haar later oorlede man, Hugh McCorquodale (1898–1964). Met haar tweede eggenoot, wat ook 'n voormalige leëroffisier was, het Cartland twee seuns gehad, Ian (11 Oktober 1937) en Glen (31 Desember 1939).

Cartland is op 21 Mei 2000, sewe weke voor haar 99ste verjaarsdag, vreedsaam in haar slaap oorlede. Sy is in 'n kis van karton begrawe, omdat sy altyd oor die omgewing bekommerd was. Sy is op haar privaatlandgoed in Hatfield, Hertfordshire, onder 'n eik wat deur koningin Elizabeth I geplant is, begrawe.

Sy het self die omslae van haar boeke geskilder. Haar uitgewers skat dat sy in totaal 724 boeke geskryf het. In 2004 is 'n verdere 160 van haar ongepubliseerde romans ontdek. Sy is die *Guinness World Records* gelys vir die meeste romans wat in een jaar, in 1976, gepubliseer is. Wêreldwyd het sy meer as een miljard boeke verkoop.

Sien ook
--------

* Oeuvre van Barbara Cartland
**Philippe Coutinho Correia** (Brasiliaanse Portugees: [fiˈlipi kowˈtʃĩɲu]; gebore 12 Junie 1992) is 'n Brasiliaanse professionele sokkerspeler wat as aanvallende middelveldspeler of vleuel vir die Spaanse sokkerklub FC Barcelona en die Brasiliaanse nasionale sokkerspan speel.

Coutinho is gebore en opgevoed in Rio de Janeiro en het puik talent getoon en uitgeblink in Vasco da Gama se jeugstelsel. Hy het in 2008 'n verdrag by die Italiaanse span FC Internazionale Milano onderteken vir €4 miljoen en daarna teruggegee aan Vasco, waar hy 'n sleutelrol geword het. Hy het sy debuut vir Internazionale in 2010 gemaak en is beskou as die "toekoms van Inter", maar het gesukkel om homself in die eerste span te vestig en is in 2012 aan die La Liga-klub Espanyol uitgeleen.

In Januarie 2013 is hy aangestel deur die Premier League-klub Liverpool vir £ 8,5 miljoen. Hy het op Anfield floreer; sy kombinasie van visie, verbygaande, dribbelende en langafstandstaking het hom die bynaam Little Magician van Liverpool-ondersteuners en spanmaats verdien. Nadat hy in die PFA-span van die jaar van 2015 uitgeroep is, het die Brasiliaanse legende Pelé Coutinho as een met 'n "goeie toekoms" beskou.

Familie en vroeë lewe
---------------------

Die derde en jongste seun van Esmerelda Coutinho en die argitek José Carlos Correia, Coutinho, is op 12 Junie 1992 in Rio de Janeiro gebore. Hy is opgevoed in Rio se noordelike Rocha-distrik tussen 'n ou shanty-dorp en industriële pakhuise.

As kind het hy sy ouer broers, Cristiano en Leandro, na 'n plaaslike betonvoetbalveld gevolg, waar hy die eerste keer sokker begin speel het. Met die beperkte ruimte en die behoefte aan vaardigheid en improvisasie het die klein Coutinho gedy. Nadat hy by 'n plaaslike sokkerakademie aangesluit het op die aandrang van sy vriende en sy ouma, is sy pa later genader tydens 'n toernooi deur jeugafrigters by Vasco da Gama, waar hy 'n verhoor bygewoon het en by hul jeugsisteem aangesluit het.
**Marilyn Monroe** (1 Junie 1926 – 4 Augustus 1962) was 'n Amerikaanse aktrise, sangeres, model en rolprentvervaardiger.

Lewe
----

Monroe in *Gentlemen Prefer Blondes* (1953).
Monroe tree voor Amerikaanse troepe op.
Ná sy 'n groot deel van haar jeug in weeshuise deurgebring het, het Monroe haar loopbaan as 'n model begin, wat tot 'n rolprentkontrak in 1946 gelei het. Haar vroeë rolle was klein, maar haar rolle in *The Asphalt Jungle* (1950) en *All About Eve* (ook 1950) is goed ontvang en namate haar loopbaan gevorder het, het sy as 'n sekssimbool bekend geword. Sy het lof ontvang vir haar komediese vermoë in rolprente soos *Gentlemen Prefer Blondes*, *How to Marry a Millionaire* en *The Seven Year Itch*. Sy was in die 1950s en 1960s een van Hollywood se gewildste aktrises.

Monroe het dikwels gesukkel om rolle anders as die "dom blondine" te kry en sy het doelbewus probeer om hierdie beeld van haar af te skud. Sy het drie mislukte huwelike gehad: met polisieman James Dougherty (1942–1946), bofbalspeler Joe DiMaggio (1954–1954) en toneelskrywer Arthur Miller (1956–1961). Dit was gedurende haar huwelik met Miller wat sy by die *Actors Studio* gestudeer het en die maatskappy *Marilyn Monroe Productions* gestig het. Haar dramatiese rol in William Inge se *Bus Stop* is deur die kritici geprys en sy het 'n Golden Globe-toekenning gewen vir haar rol in *Some Like it Hot*.

Dood
----

Die laaste jare van Monroe se lewe was gevul met gesondheidsprobleme, persoonlike probleme en 'n reputasie as 'n onverantwoordelike en moeilike medewerker. Daar word steeds gegis oor die omstandighede van haar dood, as gevolg van 'n oordosis barbiturate. Alhoewel haar dood amptelik as 'n "waarskynlike selfmoord" geklassifiseer word, word die moontlikheid van 'n dood per abuis nie buite rekening gelaat nie. Samesweringsteoritici beweer dat sy vermoor is.

In 1999 het Monroe op die sesde plek van die *American Film Institute* se ranglys van die *grootste vroulike sterre van alle tye* verskyn.

Filmografie
-----------

Monroe poseer vir fotograwe tydens die verfilming van *The Seven Year Itch*, September 1954.
### Rolprente

* 1947: *Dangerous Years*
* 1948: *Scudda Hoo! Scudda Hay!*
* 1948: *Ladies of the Chorus*
* 1949: *Love Happy*
* 1950: *A Ticket to Tomahawk*
* 1950: *The Asphalt Jungle*
* 1950: *All About Eve*
* 1950: *The Fireball*
* 1951: *Right Cross*
* 1951: *Home Town Story*
* 1951: *As Young as You Feel*
* 1951: *Love Nest*
* 1951: *Let's Make It Legal*
* 1952: *Clash by Night*
* 1952: *We're Not Married!*
* 1952: *Don't Bother to Knock*
* 1952: *Monkey Business*
* 1952: *O. Henry's Full House*
* 1953: *Niagara*
* 1953: *Gentlemen Prefer Blondes*
* 1953: *How to Marry a Millionaire*
* 1954: *River of No Return*
* 1954: *There's No Business Like Show Business*
* 1955: *The Seven Year Itch*
* 1956: *Bus Stop*
* 1957: *The Prince and the Showgirl*
* 1959: *Some Like It Hot*
* 1960: *Let's Make Love*
* 1961: *The Misfits*
* 1962: *Something's Got to Give*
**André Walters** (1940-) is 'n radio-omroeper, TV-persoonlikheid en skakelbeampte.

Biografie
---------

Walters het in sy skoolloopbaan by nie minder as 12 skole skool gegaan nie, en het aan die Hoërskool Jan van Riebeeck in Kaapstad gematrikuleer. Hy het 'n BA-graad in Sielkunde en Engels aan die Universiteit van Stellenbosch behaal. Hy het ook 'n driejarige dramakursus voltooi.

Bydrae tot uitvoerende kunste
-----------------------------

In sy vroeë jare het Walters 'n redelike hoeveelheid verhoogwerk gedoen. Hy het byvoorbeeld in 1959 'n rol in *Our Town/Ons Dorp* gespeel, teenoor Babs Laker in Hedda Gabler (CAPAB 1964) gespeel en "Armand" in Die Dame met die Kamelias vertolk, saam met Berdine Grünewald (1966).

Hy is egter miskien primêr bekend vir sy werk in radio en televisie. Sy eerste uitsaaiwerk was op die Afrikaanse radiodiens. As omroeper was hy 'n pionier van sowel Radio Goeie Hoop (in die 1960's) as Radio Port Natal. In 1979 is hy aangestel as bestuurder van SAUK Ondernemings.

Met die koms van televisie was hy op 'n tyd 'n aanbieder van die natuurleweprogram 50/50 en het ook oorklankingswerk vir SAUK TV gedoen.

As stemakteur het hy in tallose radiodramas verskyn, asook in 'n paar rolprente, soos Eendag op ’n reëndag, Tien oor Tien en *Pressure Burst* en was 'n gasakteur in die televisiereeks *Willem*. Hy het ook in die sepies 7de Laan en Egoli gepeel.

Bronne
------

* *The Argus* 12 Februarie 1979.
*
André du Pisani
**André du Pisani** (gebore 15 Januarie 1949, in Windhoek) is 'n Namibiese politieke wetenskaplike. Du Pisani is 'n professor by die Universiteit van Namibië sedert 1998. Du Pisani bestuur die Suid-Afrikaanse Weermag en Sekuriteit Bestuur Netwerk (SADSEM)(Namibië) vir die afgelope dekade en is die land se koördineerder van die Volkswagen Stigting multinasionale navorsingsprojek oor versoening, post-konflik heropbou en vrede in Suider-Afrika vir die afgelope drie jaar. Hy dien op die redaksie van die Joernaal van Namibiese studies en is 'n trustee van die Instituut vir Openbare Beleid Navorsing (Namibië) (IPPR), die Tulipamwe Kunste Trust en die John Muafangejo kunssentrum, en 'n lid van die Uitvoerende Komitee van die Nasionale Raad vir Hoër Onderwys (NCHE).

Onderwys
--------

Die boorling van Windhoek verwerf sy BA-graad van Universiteit Stellenbosch in Suid-Afrika in 1971 en 'n honneurs in politiek vanaf Stellenbosch in 1972. Hy het later 'n meesters graad in politiek gekry by Stellenbosch in 1975. Vanaf 1975 tot 1976, was du Pisani 'n navorsing-student by die *London School of Economics*. In 1988, verwerf hy sy Ph.D. in politiek by die Universiteit van Kaapstad. Tussen 1995-96, het hy post-doktorale navorsing deur die Globale Veiligheid Genote Inisiatief by die Universiteit van Cambridge in die Verenigde Koninkryk gedoen.

Bibliografie
------------

* *Namibia, the Politics of Continuity and Change.* Uitgewer: Jonathan Ball Publishing. isbn:0868500925
| Eon | Era | Periode | Ouderdom  mj. |
| --- | --- | --- | --- |
| Fanerosoïkum | Paleosoïkum | Kambrium | **later** |
| Proterosoïkum | Neo- | Ediacarium | 635 - 541 |
| Kriogenium | 720 - 635 |
| Tonium | 1000 - 720 |
| Meso- | Stenium | 1200 - 1000 |
| Ektasium | 1400 - 1200 |
| Kalimnium | 1600 - 1400 |
| Paleo- | Staterium | 1800 - 1600 |
| Orosirium | 2050 - 1800 |
| Riasium | 2300 - 2050 |
| Siderium | 2500 - 2300 |
| Argeïkum | Neoargeïkum | **vroeër** |
| Indeling van die Proterosoïkum volgens die ICS. |

Die **Neoproterosoïkum** is die jongste era van die Proterosoïese Eon van ons planeet se geskiedenis. 

Die Neoproterosoïkum is die onderwerp van baie navorsing. Dit het van ongeveer 1 000 tot 541 miljoen jaar gelede geduur en bestaan uit drie tydperke: die Tonium, die Kriogenium en die Ediacarium.

In die Tonium het die kontinente 'n superkontinent, Rodinië, gevorm wat later opgebreek het. Die tektoniese gebeurtenisse word aan die biologiese ontwikkeling gekoppel.

Die vorming van Rodinië ~1 040 miljoen jaar gelede (no) 
In die Neoproterosoïkum het die samestelling van die aarde se atmosfeer verander. Die suurstofgehalte het toegeneem en dit het die ontstaan van hoër organismes moontlik gemaak. Hierdie era is dus van groot belang vir die ontwikkeling van hoër organismes, soos plante en diere, op aarde. In die Tonium is daar reeds getuienis van die teenwoordigheid van meersellige organismes, hoewel die suurstofgehalte van die lug tot ongeveer 900 miljoen jaar gelede laag was, ongeveer 0,1%. Later het dit toegeneem. In die Kriogenium het ekstreme vergletsering en wysigings in die koolstofkringloop plaasgevind. Hoe die lewe op aarde oorleef het, is een van die onderwerpe van wetenskaplike navorsing. In die Ediacarium het die eerste duidelike fossiele van dierlike organismes verskyn. Hulle het nogtans net sagte liggame gehad en dikwels behoort tot groepe wat later uitgesterf het. In die Kambrium, wat op die Ediakarium gevolg het, het diere verskyn met harde dele wat baie makliker fossiele vorm.

Die onwenteling van die Aarde en die Maan in die Neoproterosoïkum het effens verskil van vandag. Daar word geraam dat rond 620 Ma gelede die jaar 400±7 (sonne)dae lank gewees het en die dag 21,9±0,4 uur geduur het. Daar was omtrent 13,1±0,1 sinodiese maande per jaar.

Eksterne skakeles
-----------------

* 

* Wikiwoordeboek het 'n inskrywing vir Neoproterosoïkum.

|  |  |
| --- | --- |
| Normdata Edit this at Wikidata | 
* GND: 4333911-6
* LCCN: sh88002003

 |
Die volgende artikel bespreek die onderskeie belangrike begrippe in die meetkundige veld van wiskunde.

Begrip van 'n hoek
------------------

In die alledaagse lewe het ons al baie met hoeke kennis gemaak. Dink maar aan die hoek van 'n tafel, die hoek van 'n huis, die hoek van 'n vel papier ens. Wat is 'n hoek nou eintlik? In wiskunde beskou ons 'n hoek as die hoeveelheid draaiing wat 'n lyn om 'n vaste punt maak.

Die twee figure hierbo is voorstellings van hoeke. Elke hoek bestaan uit twee bene en 'n hoekpunt. AB en BC is die bene van bostaande hoeke. Die grootte van 'n hoek is die hoeveelheid draaiing wat die een been weg van die ander om die hoekpunt gedraai het.

Grootte van 'n hoek: Graad
--------------------------

Soos wat massa, inhoud, tyd, geld en lengte hulle eie eenhede het waarmee hulle groottes bepaal kan word, het 'n hoek ook 'n eenheid waarmee sy grootte bepaal word. Die eenheid is graad (mv. grade).

a. Ons begin by enige punt, sê punt A, op die sirkel en beweeg rondom die sirkel tot weer by A. Ons sê dat ons een **omwenteling** voltooi het, omdat ons een keer om die sirkel beweeg het.

b. In die tyd van die Babiloniërs het hulle sterrekundiges vasgestel dat dit die son 360 dae neem om by sy oorspronklike posisie in die hemelruim te kom. Daarom het hulle besluit om 'n sirkel in 360 gelyke dele te verdeel en elke deeltjie 'n graad te noem. Ons maak vandag nog van hierdie indeling gebruik.

c. **1 omwenteling = 360 grade.**

d. As ons nou ons sirkel presies in die helfte verdeel, kry ons twee halwe sirkels.

Ons sien nou dat daar 180 grade in 'n halwe sirkel of halwe omwenteling is.

e. As ons nou die halwe sirkels weer in die helfte verdeel, kry ons vier kwartsirkels, of kwartomwentelings.

Ons sien nou dat daar 90 grade in 'n kwart sirkel of kwart omwenteling is.

f. As die sirkel in 360 gelyke dele verdeel word, sal elke deel 1 graad groot wees.

g. **Gevolgtrekking:**

1 omwenteling = 360 grade.

{\displaystyle \left({\frac {1}{2}}\right)} omwenteling = 180 grade.

{\displaystyle \left({\frac {1}{4}}\right)} omwenteling = 90 grade.

{\displaystyle \left({\frac {1}{360}}\right)} omwenteling = 1 graad

'n Hoek wat {\displaystyle \left({\frac {1}{4}}\right)} omwenteling groot is, noem ons 'n **regte hoek**.

regte hoek = 90 grade.

'n Hoek wat {\displaystyle \left({\frac {1}{2}}\right)} omwenteling groot is, noem ons 'n **gestrekte hoek**.

gestrekte hoek = 180 grade.

'n Hoek wat kleiner as 'n regte hoek is, noem ons 'n **skerphoek**.

'n Hoek wat groter as 'n regte hoek maar kleiner as 'n gestrekte hoek is, noem ons 'n **stomphoek**.
**Meflokien**, bemark onder die handelsname **Lariam** en **Mefliam**, is 'n geneesmiddel wat gebruik word om malaria te voorkom of te behandel. Wanneer dit gebruik word vir die voorkoming word dit een keer per week geneem en daar moet begin word een week voor potensiële blootstelling en vir vier weke na besoek aan die malariagebied. Dit kan gebruik word om ligte of matige malaria mee te behandel maar moet nie gebruik word vir ernstige malaria nie. Dit word per mond geneem.

Ernstige newe-effekte sluit in potensiële langtermyn-geestelike gesondheidsprobleme soos depressie, hallusinasies, en angs en neurologiese newe-effekte soos swak balans, aanvalle, en trillings in die ore. Dit word dus nie aanbeveel vir mense met 'n geskiedenis van geestelike gesondheidsprobleme of epilepsie nie. Algemene newe-effekte sluit in braking, diarree, hoofpyn, en 'n uitslag. Dit word ook nie aanbeveel tydens swangerskap nie, tensy ander opsies nie beskikbaar is nie. Dit moet ook nie gebruik word tydens borsvoeding nie.

Mediese gebruik
---------------

Meflokien (Lariam) 250mg tablette
Meflokien word gebruik om sekere vorme van malaria beide te voorkom of te behandel.

### Malaria voorkoming

Meflokien is nuttig vir die voorkoming van malaria in alle gebiede, behalwe vir diegene waar parasiete weerstand bied teen verskeie middels, en is een van verskeie anti-malariamedisynes aanbeveel deur die Amerikaanse "Centers for Disease Control" vir hierdie doel. Dit word ook aanbeveel deur die "Aansteeklike siektevereniging van Amerika" vir malariaprofilakse as 'n eerste- of tweedelynmiddel, na gelang van weerstandpatrone in die malaria gevind in die geografiese streek wat besoek word. Dit word gewoonlik reeds een tot twee weke voor die besoek aan 'n gebied met malaria geneem. Doksisiklien en atovakwoon/proguanil bied beskerming binne een tot twee dae en mag beter verdra word. As 'n persoon siek word ten spyte van malariaprofilakse met meflokien, sal die gebruik van halofantrien en kinien vir behandeling moontlik ook oneffektief wees.:4

Newe-effekte
------------

Meflokien is teenaangedui in diegene met 'n vorige geskiedenis van aanvalle of 'n onlangse geskiedenis van psigiatriese afwykings. Ernstige newe-effekte wat hospitalisasie vereis is egter skaars. In vergelyking met ander malariaprofilakse-regimens, mag meflokinoon moontlik meer newe-effekte veroorsaak in nie-swanger reisigers. In swanger reisigers, blyk dit om 'n minimale risiko vir die fetus in te hou.
In wiskunde is 'n **meetkundige ry** 'n ry getalle waarvan die verhouding van opeenvolgende terme konstant is. Dit is die rede genoem. Elke daaropvolgende element word geskep deur sy voorganger met die rede te vermenigvuldig. As a die eerste element van die ry is en r die rede is, is die hele ry vas. Die begin van die ry is dan:

{\displaystyle a,ar,ar^{2},ar^{3},\ldots }

Meetkundige getalpatrone
------------------------

'n Meetkundige getalpatroon wat uit stafies en vierkante gegenereer word
Die reëlmatige uitbreiding van 'n meetkundige patroon kan 'n getalry genereer soos regs aangedui. Deur die getal stafies (4 stafies per vierkant) in elkeen van die vier wigvormige vierkant-groepe te bereken, verkry ons die getalry "4; 12; 24; 40; ...". Dit is dadelik duidelik dat die grootte van die getalle nie konstant toeneem soos by ons eerste voorbeeld nie. Die aard van hierdie getalry kan ontleed word deur die verskille tussen opeenvolgende getalle te bereken. Die "eerste verskille" is nie konstant nie, maar wel die "tweede verskille". In hierdie voorbeeld is die konstante tweede verskille toevallig +4. Die konstante tweede verskille dui op 'n kwadratiese oplossing vir die getalry.

Daar bestaan verskillende metodes om die kwadratiese oplossing vir Tn te verkry. Byvoorbeeld kan 'n stelsel van lineêre vergelykings opgestel word, en die koeffisiënte kan daaruit bepaal word. In hierdie geval is daar egter weer 'n wenk wat nuttig aangewend kan word. Ons let naamlik op dat die getalry soos volg uitgebrei kan word:

     4 = 1 x 4 = 1 x (2(1) + 2)  

    12 = 2 x 6 = 2 x (2(2) + 2)  

    24 = 3 x 8 = 3 x (2(3) + 2)  

    40 = 4 x 10 = 4 x (2(4) + 2)  

Dit lewer vir ons die kwadratiese oplossing:

```
                    Tn = n(2n + 2) = 2n(n + 1)
```

Sien ook
--------

* Rekenkundige ry

Bronne
------

* Vereniging vir Afrikaanse Wiskunde-onderwysers
Philippus Bouwer.
**Philippus Lourens Steyn Bouwer** (Montagu, Kaapkolonie, 25 Februarie 1903 – onbekend) was ’n Suid-Afrikaanse onderwyser en onder andere hoof van die Laerskool Nassau, Mowbray, Kaapstad.

Vroeë loopbaan
--------------

Bouwer was die seun van Ernst Jacobus Bouwer. Hy het sy hele skoolloopbaan op Robertson deurgebring en in 1922 daar gematrikuleer. Op Robertson het hy vir die skool sowel as die dorp se eerste span rugby gespeel. In 1923 het hy ’n tydelike sekondêre betrekking op Rawsonville aanvaar en die volgende jaar ’n privaat plaasskoolbetrekking in die distrik Albert (die distrik waarvan Burgersdorp die setel is). In 1926 het hy die primêre-onderwyskursus aan die Oudtshoornse Opleidingskollege voltooi, en daarna twee jaar lank skoolgehou in die distrik Hopetown. In 1928 het hy assistent geword aan die spesiale primêre skool op De Aar. Hier het hy onder meer ’n skoolkrieketklub gestig en rugby gespeel vir die Conroy-unie.

Laerskool Nassau
----------------

In 1936 is hy aangestel as assistent aan die twee jaar oue Laerskool Nassau in Observatory en stig ’n skoolrugbyklub. In 1944 het hy met aandklasse aan die Universiteit van Kaapstad, ’n hanetree van die skool af, begin en gradueer in Desember 1948. Nadat hy etlike jare lank ’n spesiale graad primêre pos beklee het, is hy in 1952 aangestel as die Laerskool Nassau se skoolhoof. 

Sowat 10 jaar later het die onderwysdepartement ’n nuwe gebou vir die Hoërskool Nassau in Montrealweg, Mowbray opgerig en kon die laerskool in Januarie 1962 uit Observatory na die hoërskool se ou gebou aan Hoofweg, Mowbray, verhuis. Bouwer was nie baie ingenome met die toestand van die ou hoërskool se terrein nie en skryf op 23 Augustus 1962 aan die Provinsiale Sekretaris in Kaapstad dat sy skool vanaf 1934 tot 1961 in Observatory was (waarvan hyself 25 van die 27 jaar) en dat hulle amper 300 bome aangeplant het. Hy versoek daarom bome van die departement ná hy reeds vertoë tot die stadsraad, skoolraad en departement van openbare werke gerig het. Op 24 September 1962 laat die provinsiale administrasie weet dat ook hulle nie bome kan voorsien nie.

Bron
----

* (af)  (en)  Kruger, dr. D.F. 1963. *Wie is wie in Suid-Afrika*. Johannesburg: Vitae Uitgewers.
***Avioimpex*** was 'n lugredery van die Republiek van Macedonië, gebaseer in Skopje. Dit het beide geskeduleerde en handvesdienste bedryf, van en na Skopje en Ohrid.

Geskiedenis
-----------

Avioimpex  McDonnell Douglas MD-80 33RC.
Avioimpex Toepolef Tu-154 in 1993.
 Avioimpex is gestig as Interimpex-Avioimpex in September 1992. Die lugredery het sy naam verander na Avioimpex op 2 November 1999, en bedrywighede is opgeskort in September 2002 na die Macedoniese CAA  sy bedryfstelsel lisensie herroep as gevolg van finansiële probleme.

Vloot
-----

Die vloot het die volgende ingesluit:

* 1 McDonnell Douglas DC-9
* 5 McDonnell Douglas MD-80
* 3 Toepolef Tu-154
* 2 Yakovlev Yak-42

Ongelukke
---------

Op 20 November 1993 Avioimpex Vlug 110, het 'n Yak-42 naby Ohrid Lughawe neergestort. Die vliegtuig was op 'n vlug van Genève, Switserland na Skopje, Macedonië, maar dit is na die lughawe verskuif in Ohrid weens swak weerstoestande.

Tydens die finale aantog het die vliegtuig die Trojan Heuwels, wat naby die lughawe lê getref. Al agt lede van die lugspan en 116 pasassiers het in die ongeluk omgekom. Een passasier, Rade Jevremovich, het die ongeluk oorleef, maar het op 2 Desember aan sy beserings beswyk.
**Paulus (Jazidji) van Aleppo** (ook bekend as **Boelos Jazidji**; gebore 1959) is die metropolitaan van die Grieks-Ortodokse Kerk van Antiogië in Aleppo, Sirië. Hy is van die Kerk van die Mariahemelvaart.

Lewe
----

Paulus is in 1959 in die kusstad Latakia, Sirië, gebore. Nadat hy in 1985 ’n graad in siviele ingenieurswese behaal het, is hy tot diaken gewy en het hy teologie aan die Universiteit van Thessaloniki studeer. Hy het in 1989 ’n BA-graad behaal, in 1992 ’n meestersgraad en daarna sy doktorsgraad. Hy het ook op berg Athos studeer.

Paulus is in 1992 tot priester gewy en was deken van die instituut vir teologie van 1994 tot 2000, toe hy verkies is tot metropolitaan van Aleppo. Sy broer is Johannes X van Antiogië, die huidige patriarg van die Grieks-Ortodokse Kerk in Sirië.

In 2013 is Paulus en die Siries-Ortodokse aartsbiskop van Aleppo, Johanna Ibrahim, deur militante in die Siriese Burgeroorlog ontvoer; dit was ’n paar jaar lank onbekend wat van hulle geword het. Die program Beloning vir Reg het $5 miljoen uitgeloof aan iemand met inligting oor die ISIS-netwerk wat verantwoordelik was vir die ontvoering van hulle en drie ander geestelikes, Maher Mahfouz, Michael Kayyal en Paolo Dall'Oglio. In Januarie 2020 het die Vatikaanstad se nuusagentskap, Agenzia Fides, berig oor ’n verslag deur Mansur Salib, wat in die berig beskryf word as ’n "Siriese burger in die Verenigde State", wat in ’n blog op Medium.com gepubliseer is. Daarin word beweer die twee biskoppe is in 2016 vermoor.

Galery
------

* Kerk van die Mariahemelvaart in Aleppo.
* ’n Smal straatjie in die Christelike kwartier van Aleppo.

Sien ook
--------

* Christendom in Sirië

Skakels
-------

* Hierdie artikel is in sy geheel of gedeeltelik uit die Engelse Wikipedia vertaal.

|  |  |
| --- | --- |
| Normdata Edit this at Wikidata | 
* LCCN: no2008042426
* VIAF: 39180928
* WorldCat Identities: lccn-no2008042426

 |
Die **Aviatik D.I** is 'n Oostenrykse dubbeldekker, enkelsitplek vegvliegtuig wat tydens die Eerste Wêreldoorlog diens gedoen het. Dit is ook die eerste vliegtuig van Oostenryk wat vir die oorlog ontwerp en gebou is. Die ontwerper, Julius von Berg, se eerste prototipe, 30.14, het reeds in 1916 sy nooiensvlug voltooi. Sy prototipe 30.21 was in Januarie 1917 sy nooiensvlug voltooi het het die basis gevorm waaruit die *Aviatik D.I* ontwikkel is. Die produksie eenhede het min van die prototipe verskil. Daar was aanvanklik bestellings geplaas met ses vervaardigers: Aviatik (reeks 38), Lloyd (reeks 348), W.K.F. (reeks 84), M.A.G. (reeks 92) Thöne und Fiala (reeks 101) en Lohner (reeks 115). Daar was ongeveer 700 eenhede van die vliegtuig vervaardig alhoewel die bestellings vir meer as 2,000 was. 

Aanvanklik was die vliegtuig aangedryf deur die 200 of 210 perdekrag *Austro-Daimler*-motor, latere modelle was toegerus met die 185 of 225 perdekrag weergawes van dieselfde verskaffer. Toe die vliegtuig in diens gestel was het dit vlieëniers dit nie vertrou nie omrede die motors geneig het om te oorverhit.

Sien ook
--------

* Lys van vegvliegtuie

Bron
----

* *Fighters 1914-1919: Attack and Training Aircraft*, Kenneth Munson, 2004, ISBN 978-0-753721-73-5
*Die Geïllustreerde Soetra van Oorsaak en Gevolg*, 8ste eeu, Japan
**Kousaliteit**, **noodwendigheid** of **oorsaaklikheid**, is die verwantskap tussen 'n gebeurtenis (die *oorsaak*) en 'n tweede gebeurtenis (die *effek*), waar die tweede verstaan word as 'n fisiese konsekwensie van die eerste.

In algemene gebruik is kousaliteit ook die verwantskap tussen 'n stel faktore (oorsake) en een of ander fenomeen (die *effek*). Enigiets wat 'n effek affekteer is 'n faktor in daardie effek. 'n Direkte faktor is 'n faktor wat 'n effek direk affekteer, dit is, sonder enige bemiddelende of tussenliggende faktore. Die verband tussen 'n oorsaak (of oorsake) en 'n effek in hierdie opsig kan ook as 'n *kousale neksus* aangedui word.

Oorsake en gevolge staan tipies in 'n verwantskap met veranderinge, gebeure of prosesse; sulke oorsake is Aristoteles se 'leidende oorsake'. Die woord 'oorsaak' sal hier ook deug vir 'verduideliking' of die 'verklarende antwoord op 'n vraag', insluitend Aristoteles se *materiaal*, *finaal*, en *formele oorsake*; dan is die 'oorsaak' die *explanans* terwyl die 'effek' die *explanandum* is. In hierdie geval is daar verskeie herkenbare soorte 'oorsake'; kandidate sluit in objekte, prosesse, eienskappe, veranderlikes, feite en die toestand van sake; enige nalaat om die bestaan of relevansie van verskillende soorte 'oorsake' te onderskei, kan tot 'n debat lei.

Die filosofiese ondersoek na die onderwerp van kousaliteit strek oor millennia. In die Westerse filosofiese tradisie, gaan die gesprek hieroor minstens terug tot Aristoteles, en die onderwerp bly aktueel in eietydse filosofie.

Kyk ook
-------

* Etiologie
* Onbeweegde beweger
**Qasem Soleimani** (Persies: قاسم سلیمانی‎, uitgespreek [ɢɒːseme solejmɒːniː]; 11 Maart 1957 - 3 Januarie 2020), ook gespel **Qassem Suleimani** of **Qassim Soleimani**, was 'n Iranse generaal-majoor in die Islamitiese Revolusionêre Wagkorps (IRGC) en vanaf 1998 tot sy dood bevelvoerder van die Koeds-mag, 'n afdeling wat hoofsaaklik verantwoordelik was vir militêre en klandestiene operasies buite die land.

Soleimani het sy militêre loopbaan begin teen die aanvang van die oorlog tussen Iran en Irak in die 1980's, waartydens hy uiteindelik die 41ste afdeling aangevoer het. Hy was later betrokke by klandestiene operasies en het militêre hulp aan Hezbollah in Libanon verleen. In 2012 het Soleimani die Siriese regering, 'n belangrike Iranse bondgenoot, tydens die Siriese burgeroorlog help versterk, veral in die operasies teen ISIL en sy filiale. Soleimani het ook gehelp met die bevel van die gekombineerde Irakse regering en die Sjia-militêre magte wat in 2014–2015 suksesvol teen ISIL geveg het.

Soleimani is op 3 Januarie 2020 in Bagdad, Irak, dood in 'n Amerikaanse hommeltuig-teikenaanval. Irakse lede van die Volksmobilisasie-magte en die adjunkhoof, Abu Mahdi al-Muhandis, is ook in die aanval dood. Soleimani is dadelik opgevolg deur Esmail Ghaani as bevelvoerder van die Koeds-mag.
*Moet nie verwar word met die Cowierivier wat by Adelaide in die Koonaprivier invloei nie.*

Die **Kowierivier** is 'n rivier in die Oos-Kaap, Suid-Afrika.

Die rivier se oorsprong is in die heuwels van die "Grahamstadshoogte" waarna dit in 'n suidoostelike rigting vloei. Dit dreineer die pynappel-landerye en grootste dele van die Bathurst-streek, en vloei deur die gesogte Port Alfred-waterfront, waarna dit by 33°36′06″S 26°53′58″O﻿ / ﻿33.60167°S 26.89944°O﻿ / -33.60167; 26.89944 in die Indiese Oseaan uitmond.

Die hoofsyriviere is die Bloukransrivier, die Bakrivier en die Lushingtonrivier. Die Kleinkowierivier is 'n kleiner sytak wat 14 km voor die monding by die strandmeer-gedeelte aansluit. Daar sluit ook 'n hele aantal kleiner, onbenoemde spruite aan by die rivier langs sy roete na die see. Die Kowierivier is deel van die *Vis tot Tsitsikama* waterbestuursgebied.

Ekologie
--------

'n Klein bevolking van die bedreigde Oos-Kaapse kurper *(Sandelia bainsii)* kom in die Kowierivier voor.